Diari Oficial de la Generalitat Valenciana


Sumari del DOGV 9219, del 19-11-2021 (2021/11030)

RESOLUCIÓ de 18 de maig de 2021, de la Direcció General de Qualitat i Educació Ambiental, per la qual es formula declaració d'impacte ambiental. Expedient 003-2020-AIA. Castalla.
----------------------------------------------------------------------------------------------------------------------------------------------------------------------------------

### Dades del document

Número de DOGV
:   9219

Data del DOGV
:   19-11-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/11718


Data del document
:   18-05-2021

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * impacte ambiental

RESOLUCIÓ de 18 de maig de 2021, de la Direcció General de Qualitat i Educació Ambiental, per la qual es formula declaració d'impacte ambiental. Expedient 003-2020-AIA. Castalla. [2021/11278]  
«Informe d'impacte ambiental.  
Expedient: 003-2020-AIA.  
Títol: Centre de classificació i valoració de residus de la construcció i demolició.  
Promotor: Hidráulicas La Foia, SL.  
Òrgan substantiu: Ajuntament de Castalla.  
Ref. Òrgan substantiu: 3062/2019.  
Localització: carrer Monòver, polígon industrial UZI-5 Bastà, illa de cases 5, parcel·la 13, de Castalla (Alacant).  
  
Descripció del projecte.  
L'empresa Hidráulicas La Foia, SL, promou un projecte de centre de classificació i valoració de residus de la construcció i demolició (RCD) en l'illa de cases 5, parcel·la 13, carrer Monòver, polígon industrial UZI-5 Bastà, del terme municipal de Castalla (Alacant).  
Segons el projecte, l'activitat s'instal·larà ocupant tota la parcel·la 1851614YH0715S, de 3.580 m² de superfície. Les edificacions consistiran en tres casetes modulars prefabricades en xapa d'acer destinades a ús administratiu, magatzem i vestuaris-lavabos. La resta de la planta es distribuirà en les zones següents: emmagatzematge de contenidors buits, apilament de material classificat (paper, cartó, metalls, fusta i altres), estacionament de maquinària (pala carregadora, camions), zona de reciclatge de RCD amb una platja per a la descàrrega d'aquests residus, al costat de la qual es troben la zona de garbellat i d'apilament del material àrid triturat. La instal·lació comptarà amb una xarxa de drenatge per a recollida d'aigües provinents de l'escolament amb filtre separador d'hidrocarburs i greix, i una bassa per al seu emmagatzematge. Disposa de subministrament d'aigua potable, energia elèctrica connexió al clavegueram i vials d'accés pavimentats. Confrontants a l'activitat, pel nord i l'oest existeixen parcel·les sense ocupar. Davant i a l'est confronta amb la via pública.  
La promotora és una empresa del sector de la construcció que projecta una planta per a realitzar la gestió dels residus de la construcció i demolició (RCD), generats en les obres que ella mateixa execute. Els residus arribaran a la instal·lació en contenidors estancs, proporcionats per l'empresa, i es descarregaran en la seua zona específica. Els operaris, després de detectar i separar els residus perillosos que puguen estar inclosos, classificaran els RCD assistits per maquinària lleugera que permeta separar la fracció inerta de material reutilitzable, la fracció de materials que es valoraran per altres empreses gestores i la fracció destinada al rebuig mitjançant abocament controlat. El material reciclable se sotmetrà a garbellat, trituració i tamisat per a convertir-lo en àrid reutilitzable, separat en diferents fraccions segons la seua granulometria (operacions de valorització de residus R5), que es destinarà a la venda o utilització en obres de restauració, condicionament, farciment o amb finalitats de construcció. Els residus que es valoraran per altres gestors (fusta, plàstic, metall, cartó, etc.) es classificaran i emmagatzemaran en contenidors fins al seu trasllat a altres instal·lacions de gestors autoritzats (operacions de valorització R13). Es portarà un control documental de les entrades i eixides de residus en les instal·lacions. El promotor complirà amb les obligacions d'informació a les administracions públiques competents establides en la normativa vigent.  
Els codis LER dels residus per als quals se sol·liciten les corresponents autoritzacions administratives com a gestor de residus, corresponen principalment al grup 17 (residus de la construcció i demolició, inclosa la terra excavada de zones contaminades). La relació descrita en la documentació tècnica és la següent:  
- Valorització R5: 07·09·04, 10·12·06, 10·12·08, 10·13·14, 17·01·01, 17·01·02, 17·01·03, 17·01·07, 17·03·02, 17·05·04.  
- Valorització R13: 15·01·01, 15·01·02, 17·02·01, 17·02·02, 17·02·03, 17·03·02, 17·04·01, 17·04·02, 17·04·03, 17·04·04, 17·04·05, 17·04·06, 17·04·07, 17·04·11, 17·06·04, 17·06·05, 17·08·02.  
La capacitat de tractament anual prevista per a la instal·lació és de 45.000 t/any, amb un rendiment diari mitjà de 173 t/dia. La capacitat màxima d'emmagatzematge és de 90 t per als residus valoritzables i de 150 t per a la fracció de residus que únicament es realitzarà l'emmagatzematge.  
La relació de maquinària que intervindrà en el procés inclou: pala carregadora, cinta transportadora, sedàs mecànic i manual, i trituradora de mandíbules mòbil. Cal assenyalar que les instal·lacions no comptaran amb una planta fixa de trituració. Quan es dispose de material àrid reciclable a bastament, es llogarà la planta mòbil per a prestar el servei, estimant-se dos dies de treball cada 50-60 dies.  
  
Tramitació administrativa.  
En data 4 d'octubre de 2019, l'Ajuntament de Castalla (òrgan substantiu) va donar trasllat a aquest òrgan ambiental de la sol·licitud d'avaluació d'impacte ambiental ordinària del projecte. Aquesta s'acompanyava de:  
- Sol·licitud de llicència ambiental del promotor indicant que l'expedient es tramite pel procediment d'avaluació d'impacte ambiental ordinària.  
- Certificat de compatibilitat urbanística.  
- Certificat d'informació pública.  
- Projecte tècnic per a la llicència ambiental.  
- Estudi d'impacte ambiental (d'ara endavant, ESIA).  
- Informe preliminar de situació del sòl.  
D'acord amb el certificat remés, l'òrgan substantiu va realitzar la informació pública de l'expedient mitjançant anunci en el tauler d'anuncis i en la pàgina web de l'Ajuntament durant un període de trenta dies (prèvia publicació en el Butlletí Oficial de la Província d'Alacant número 144, de data 31.07.2019). Així mateix, es va remetre notificació personal als veïns confrontants, presentant-se una al·legació sobre aquest tema que plantejava la possibilitat que el projecte estiguera parcialment executat sense haver-se sotmés prèviament al procediment d'ESIA (qüestió que es va descartar després de rebre l'informe de l'Ajuntament i els escrits aclaridors de l'al·legant i del promotor).  
Amb data 7 de juliol de 2020, es va remetre a l'òrgan substantiu i al promotor requeriment de documentació addicional a fi d'aclarir l'al·legació plantejada i d'ampliar els continguts de la documentació tècnica presentada. L'òrgan substantiu va remetre en data 20 d'octubre de 2020 la documentació que esmenava el requeriment efectuat. El 12 de febrer de 2021 el substantiu va remetre, a través de la plataforma informàtica Tàctica, documentació que incoava un nou expedient 001-2021-ENCI, el qual es va tancar després de comprovar que corresponia amb documentació complementària de l'expedient 003-2020-AIA, al qual es van incorporar aquests documents.  
  
Consideracions ambientals.  
L'activitat es desenvoluparà en el polígon Industrial UZI-5 Bastà, amb grau d'urbanització completat. És compatible amb la normativa i el planejament urbanístic, d'acord amb el certificat de compatibilitat urbanística que consta en l'expedient.  
Consultada la cartografia de la Infraestructura Valenciana de Dades Espacials (IDEV), s'observa que la instal·lació no es troba en l'àmbit de la Xarxa Natura 2000 ni d'altres espais naturals protegits. La vulnerabilitat dels aqüífers en la zona és mitjana.  
Com altres alternatives al projecte que resulten ambientalment més adequades, l'ESIA únicament considera l'alternativa 0, de no realització del projecte. Justifica la proposta adoptada pels efectes positius que produirà un centre de gestió i reciclatge d'aquest tipus de residus en les proximitats del lloc on es produeixen, que reduirà els impactes ambientals derivats del seu transport a abocador (emissió de gasos dels camions, risc d'accidents, etc.), a més de minorar les quantitats destinades al seu depòsit.  
L'ESIA descriu les accions del projecte susceptibles de causar impactes ambientals significatius en les fases de construcció, explotació i abandó. Els factors més rellevants sobre els quals podria incidir el projecte es considera que seran l'aire, el sòl, les aigües superficials, el paisatge i la població, perquè es tracta d'un polígon industrial consolidat en terreny que ja ha sigut modificat respecte al seu estat natural inicial.  
  
Les afeccions sobre la qualitat de l'aire es podrien produir per les emissions de pols i la generació de sorolls, principalment en la fase d'explotació. Les tasques de transport, descàrrega de residus i valorització de RCD (picada, trituració i classificació) seran les principals fonts generadores de contaminació a l'atmosfera. Per a minimitzar la possibilitat de generar impactes negatius, s'aplicaran les següents mesures correctores:  
- Tota la maquinària de la instal·lació susceptible de produir pols comptarà amb un sistema de supressió de pols per reg per aspersió, al qual s'afegiran sistemes de captació de pols (ciclons o aspiradors). La zona de recepció de materials comptarà amb un tancament amb cobertes per a disminuir la dispersió d'emissions. També es cobriran, a manera de túnel, les cintes transportadores. S'ha triat un sistema de trituració per mandíbules, genera menys pols, amb el model de màquina més silenciosa que permet el sector.  
- Es limitarà la velocitat màxima de circulació de maquinària i vehicles per la instal·lació per a evitar alçament de pols. En les zones de trànsit es practicaran regs periòdics mitjançant cisterna mòbil o un sistema d'aspersió.  
- Els apilaments se situaran de manera que queden protegits dels corrents dels vents predominants en la zona mitjançant el relleu del terreny, la disposició de la planta o la instal·lació d'alguna mena de pantalla. L'altura màxima dels apilaments es limitarà a 3 metres. En cas de condicions climàtiques adverses, es reduirà l'activitat de la planta fins que es restablisquen les condicions climàtiques adequades.  
- S'instal·larà una pantalla vegetal en tot el perímetre de la parcel·la capaç captar les partícules de pols i de reduir la propagació d'emissions sonores. El sistema de trituració d'àrids se situarà en la zona central, allunyat de les bogues, per a atenuar les emissions mitjançant la distància.  
- Les cabines dels vehicles i llocs de direcció de maquinària estaran tancats, amb sistema de climatització assistida i filtres que eviten l'accés de la pols a l'interior. Els treballadors disposaran d'equips de protecció individual.  
S'inclou un estudi acústic que justifica que, en estat d'explotació, per situar-se l'activitat en un polígon industrial i amb les mesures protectores adoptades, no es transmetran a l'exterior o a confrontants nivells de soroll superiors als permesos per la normativa. Els equips disposaran de sistemes d'aïllament propis per a minimitzar la transmissió de les vibracions.  
Cal assenyalar que les instal·lacions de tractament de residus estan catalogades, amb caràcter general i, llevat que estiguen específicament contemplats en un altre apartat, com a grup B, codi 09·10·09·07 en el catàleg d'activitats potencialment contaminadores de l'atmosfera (Reial decret 100/2011, de 28 de gener, regulat a la Comunitat Valenciana pel Decret 228/2018, de 14 de desembre). L'activitat complirà amb els requisits establits en la Llei 34/2007, de 15 de novembre, de qualitat de l'aire i protecció de l'atmosfera, i altra normativa que li siga aplicable.  
  
No es preveuen alteracions significatives dels components del sòl perquè únicament es tractaran residus no perillosos en contenidors estancs. En cas de detectar-se la presència de residus perillosos mesclats entre els materials admesos, es traslladaran a la seua zona específica. La solera d'instal·lació comptarà amb diferents tipus de paviment en funció de l'etapa del procés a què es destinen. Les zones de trànsit de vehicles, de persones i d'emmagatzematge d'àrid reciclatge serà de llast artificial compactat. Les zones destinades a platja de descàrrega i triatge, emmagatzematge de contenidors i apilament de residus seleccionats (amb major risc de produir-se vessaments), comptaran amb paviment de formigó impermeabilitzat i equipat amb canaló per a la seua recollida. L'emmagatzematge dels residus perillosos comptarà amb estructura de coberta. Es portarà un manteniment adequat de tota la maquinària que intervinga en el procés, amb especial atenció a evitar les fuites de fluids. La instal·lació compta amb materials i equips per a la recollida dels vessaments accidentals que puguen produir-se.  
Per a previndre afeccions a la qualitat de les aigües superficials, les instal·lacions tindran una xarxa de drenatge per a recollida d'aigües pluvials, que disposa d'un filtre separador de greixos i hidrocarburs i una bassa per a recollida i emmagatzematge per a la seua posterior reutilització. Les aigües sanitàries abocaran a la xarxa municipal de clavegueram.  
L'activitat es desenvoluparà a l'aire lliure en una zona d'ús industrial, fortament antropitzada i d'escàs interés visual. La parcel·la estarà barrada i comptarà amb una pantalla vegetal formada per espècies arbustives que reduirà la visibilitat de l'interior de les instal·lacions.  
L'impacte sobre la població es considera positiu. L'activitat contribuirà a augmentar el grau de benestar de la població per crear de llocs d'ocupació, millorar les condicions dels serveis de recollida de residus i potenciar la recollida de productes de deixalla i la seua reutilització, accions que afavoreixen l'economia i la qualitat ambiental de l'entorn.  
  
Per la naturalesa del procés productiu, l'ESIA considera que no existeix risc de causar impactes ambientals negatius derivats de la vulnerabilitat del projecte davant riscos d'accidents greus o catàstrofes. Inclou una relació d'equips que intervindran en la seguretat i neteja de les instal·lacions, entre els quals se citen els extintors i equips de recollida de vessaments accidentals. S'estableix un pla d'emergència per a garantir l'eficàcia de les accions realitzades en resposta a una situació d'emergència.  
Encara que l'ESIA no ho esmenta, Castalla està inclosa en el llistat de municipis on s'ha detectat el mosquit tigre, per la qual cosa s'hauran d'evitar dissenys en la instal·lació que, a conseqüència de la pluja o el reg, puguen donar lloc a entollades d'aigua que es convertisquen en focus de cria de l'espècie. Per utilitzar sistemes de dispersió d'aigua per a evitar les emissions de pols, s'estarà al que es disposa en el Reial decret 865/2003, de 4 de juliol, pel qual s'estableixen els criteris higienicosanitaris per a la prevenció i control de la legionel·losi.  
S'estableix un programa de vigilància ambiental que preveu el control de les mesures correctores proposades, mitjançant unes fitxes de verificació que diàriament revisarà el tècnic encarregat de la planta, amb la finalitat de comprovar-ne l'eficàcia. Indica que s'inclourà un sistema de vigilància i control de les emissions atmosfèriques, sorolls, vibracions, equips de seguretat, neteja de les instal·lacions i del pla d'emergència.  
  
Consideracions jurídiques.  
Les instal·lacions d'eliminació o valorització de residus no incloses en l'annex I que no es desenvolupen a l'interior d'una nau en polígon industrial, o amb qualsevol capacitat si l'activitat es realitza en l'exterior o fora de zones industrials, estan subjectes a avaluació d'impacte ambiental simplificada per correspondre a un supòsit recollit en l'annex II, grup 9, apartat c de la Llei 21/2013, de 9 de desembre. En concordança amb l'article 7.1.c el projecte s'ha sotmés a avaluació d'impacte ambiental ordinària per haver-ho sol·licitat així el promotor.  
  
L'expedient ha observat els tràmits previstos en la secció 1a, capítol II del títol 2 de la Llei 21/2013, de 9 de desembre, d'avaluació ambiental, i en les altres disposicions que li són aplicable.  
L'article 13 del Decret 176/2020, de 30 d'octubre, del Consell, d'aprovació del reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
  
Per tot el que antecedeix, a proposta del Servei d'Impacte Ambiental, i amb el vistiplau del subdirector general de Canvi Climàtic i Qualitat Ambiental, fent ús de les atribucions que ostente, resolc:  
  
  
Primer  
Estimar acceptable, als sols efectes ambientals i sense perjudici de la prèvia obtenció de les autoritzacions sectorials que li siguen aplicables, el projecte de centre de classificació i valoració de residus de la construcció i demolició, promogut per Hidráulicas La Foia, SL, al carrer Monòver, polígon Industrial UZI-5 Bastà, illa de cases 5, parcel·la 13 de Castalla (Alacant), sempre que aquest es desenvolupe d'acord amb el que s'estableix en l'estudi d'impacte ambiental, el projecte tècnic i altra documentació obrant en l'expedient, i de conformitat amb les condicions següents:  
- L'activitat disposarà de recursos hídrics en vigor i degudament autoritzats perquè l'execució de les mesures correctores proposades que utilitzen l'aigua com a recurs resulte eficaç.  
- Els contenidors disposaran de cobertes amb la finalitat d'evitar volats. L'altura dels apilaments d'àrids no superarà l'altura de les pantalles o estructures protectores del vent.  
- Periòdicament, o després d'un període de pluges importants, es revisarà la xarxa de drenatge per a la recollida de pluvials, i es farà la neteja i buidatge del separador de greixos, mitjançant gestor autoritzat.  
- Respecte al llistat definitiu de residus admissibles, quedarà limitat per l'abast de l'autorització sectorial, entre els proposats pel promotor segons la documentació aportada a aquest òrgan. Es podran incloure altres codis LER que l'òrgan competent considere susceptibles d'autorització, sempre que la seua inclusió no comporte la modificació substancial del projecte avaluat, i no responga a supòsits en els quals s'exigisca la tramitació d'un procediment d'avaluació ambiental d'acord amb la legislació sectorial vigent.  
- Les accions incloses en el programa de vigilància i seguiment ambiental hauran de documentar-se, a l'efecte d'acreditar l'adopció i execució de les mesures preventives i correctores proposades, i la comprovació de la seua eficàcia. La documentació estarà a la disposició de les autoritats competents.  
- En els termes previstos en l'article 43 de la Llei 21/2013, de 9 de desembre, la present declaració d'impacte ambiental perdrà la vigència i cessarà en la producció dels efectes que li són propis si, una vegada publicada en el Diari Oficial de la Generalitat Valenciana, no s'haguera començat l'execució del projecte en el termini de quatre anys. A l'efecte, el promotor notificarà a l'òrgan ambiental el començament de les obres.  
  
Segon  
Conforme amb el que es preveu en l'article 41 de la Llei 21/2013, de 9 de desembre:  
a. Publicar la present declaració d'impacte ambiental en el Diari Oficial de la Generalitat Valenciana, així com en la seu electrònica.  
b. La present declaració d'impacte ambiental no serà objecte de recurs sense perjudici dels que, si convé, pertoquen en via administrativa i judicial contra l'acte pel qual s'autoritza el projecte.  
  
Tercer  
L'òrgan substantiu haurà de tindre degudament en compte, en el procediment d'autorització del projecte, l'avaluació d'impacte ambiental efectuada, atesos els criteris establits en l'article 42 de la Llei 21/2013, de 9 de desembre, referits tant al contingut de l'autorització com a la publicitat de la decisió.  
  
València, 18 de maig de 2021.- El director general de Qualitat i Educació Ambiental: Joan Piquer Huerga.»